|  |  |
| --- | --- |
|  | **Rēzeknes novada Dome**  Reģ.Nr.90009112679  Atbrīvošanas aleja 95, Rēzekne, LV – 4601,  Tel. 646 22238; 646 22231, Fax. 646 25935,  e–pasts: [info@rdc.lv](mailto:info@rdc.lv)  Informācija internetā: <http://www.rezeknesnovads.lv> |

Rēzeknē

Lēmums pieņemts Rēzeknes novada domes

2013.gada 6.jūnija sēdē

(protokols Nr.14, 56.§)

**LĒMUMS**

**Par rezerves zemes fonda zemes vienības iznomāšanu, zemes nomas līguma noslēgšanu ar M.S. Mākoņkalna pagastā**

2013.gada 6.jūnijā

Izskatot **M.S.**, 2013.gada 9.maija iesniegumu, reģ.Nr.SAN-VEST/2013 - 1818, Rēzeknes novada dome **k o n s t a t ē:**

2013.gada 9.maijā Rēzeknes novada pašvaldībā tika saņemts M.S. iesniegums par zemes vienības iznomāšanu lauksaimniecības vajadzībām.

Iesniegumā minētais zemesgabals – 0,17 ha platībā ir rezerves zemes fonda zeme, kuras lietošanas mērķis ir zeme, uz kuras galvenā saimnieciskā darbība ir lauksaimniecība (0101). Minētā zemes vienība nav reģistrēta Zemesgrāmatā.

M.S. lūdz iznomāt rezerves zemes fonda zemes vienību – 0,17 ha platībā.

2013.gada 10.maijā Rēzeknes novada pašvaldībā tika saņemts Mākoņkalna pagasta pārvaldes „Par rezerves zemes fonda zemes iznomāšanu un nomas līguma noslēgšanu ar M.S. Mākoņkalna pagastā” atzinums Nr.1-7/21 ar grafisko pielikumu, kurā norādīts, ka iznomātā zemes vienība - 0,17 ha platībā ir rezerves zemes fonda zeme un kuras lietošanas mērķis – galvenā saimnieciskā darbība ir lauksaimniecība (0101).

Mākoņkalna pagasta pārvalde piekrīt noslēgt zemes nomas līgumu ar M.S. uz zemes vienību – 0,17 ha platībā, tāpēc ar viņu noslēdzams zemes nomas līgums atbilstoši Ministru kabineta 2007.gada 30.oktobra noteikumiem Nr.735 „Noteikumi par publiskas personas zemes nomu”.

Pamatojoties uz Ministru kabineta rīkojumu Nr.214., 2010.gada 19.aprīlī (protokols Nr.17, 35.§) „Par Zemes pārvaldības likuma koncepciju”, kas nosaka, ka konkrēta nekustamā īpašuma izmantošana ir saistīta ar apkārt esošajiem nekustamajiem īpašumiem, kurus citu no cita atdala īpašuma robežas. Lai novērstu zemes degradācijas riskus un nodrošinātu zemes īpašnieku iespējas pilnvērtīgi izmantot zemi, nenodarot tai kaitējumu, tiek noteikti vispārīgi zemes izmantotāju pienākumi un tiesības.

Koncepcijā tiek definēti principi zemes izmantošanai, piemēram, zemi izmanto, neradot kaitējumu savam un cita īpašumam, ievērojot līdzsvaru (samērīgumu) starp sabiedrības un īpašnieku vajadzībām, zemes izmantošanu plāno un nosaka pašvaldību teritorijas plānojumos, apbūvei vispirms paredz pārplānojamās apbūves un degradētās teritorijas, persona, kas ir atbildīga par zemes degradāciju, sedz izdevumus zemes rekultivācijai.

Zemes pārvaldības likuma koncepcijas 2.3.punkts par rezerves zemju pārvaldību nosaka, ka viena no problēmām zemes politikas īstenošanā ir zemes trūkums, ko varētu izmantot par kompensāciju, ja tiek atsavināta privātpersonu īpašumā esošā zeme un ja tā nepieciešama sabiedrības vajadzībām. Tāpēc koncepcijā tiek piedāvāts izveidot rezerves zemes fondu, kurā tiktu ietverta zeme, kas zemes reformas laikā nav tikusi piešķirta un palikusi brīva, zeme, no kuras atsakās zemes nomnieki (lietotāji), un zeme, kura ieskaitīta zemes maiņas fondā pilsētās. Rezerves zemju pārvaldībai ir izstrādāti divi risinājuma varianti. A variants paredz, ka pārvaldību nodrošina pašvaldības. B variants paredz, ka rezerves zemes turētājs un pārvaldītājs ir deleģēta valsts pārvaldes institūcija.

Izvērtējot M.S. iesniegumu, pamatojoties uz LR Ministru kabineta 2007.gada 30.oktobra noteikumiem Nr.735 „Noteikumi par publiskas personas zemes nomu”, 2010.gada 19.aprīlī (prot.Nr.17, 35.§) „Par Zemes pārvaldības likuma koncepciju”, Administratīvā procesa likuma 4.pantu, 5.pantu, 65.panta trešo daļu, 66.panta pirmās daļas 1.punktu, 67.pantu un 79.pantu, likuma „Par pašvaldībām” 47.panta pirmo un otro daļu, Rēzeknes novada dome n o l e m j:

1. Nodot nomā M.S., rezerves zemes fonda zemes vienību – 0,17 ha platībā lauksaimniecības vajadzībām uz laika periodu 10 (desmit) gadiem.
2. Noteikt nomas maksu 1,5 % apmērā gadā no kadastrālās vērtības un iekļaut pašvaldības tiesību vienpusēji mainīt nomas maksas apmēru, ja normatīvie akti paredz citu zemes nomas maksas noteikšanas un aprēķināšanas kārtību.
3. Paredzēt vienpusēji lauzt nomas līgumu, ja Zemes pārvaldības likumā rezerves zemes turētājs un pārvaldītājs tiek noteikta cita persona.
4. Uzdot Rēzeknes novada pašvaldības Mākoņkalna pagasta pārvaldei noslēgt zemes nomas līgumu ar M.S. un Rēzeknes novada pašvaldības Mākoņkalna pagasta pārvaldei noslēgto zemes nomas līgumu reģistrēt Rēzeknes novada pašvaldības elektroniskajā dokumentu lietvedības sistēmā.
5. Lēmuma norakstu nosūtīt M.S. un Mākoņkalna pagasta pārvaldei.

Šo lēmumu var pārsūdzēt Administratīvajā rajona tiesā viena mēneša laikā no tā spēkā stāšanās dienas, pieteikumu iesniedzot Administratīvās rajona tiesas Rēzeknes tiesu namā (Atbrīvošanas alejā 88, Rēzekne, LV-4601).

Domes priekšsēdētājs M.Švarcs